b"\n_START_ARTICLE_\nKristen Stewart\n_START_SECTION_\nZgodnje \xc5\xbeivljenje\n_START_PARAGRAPH_\nKristen Jaymes Stewart se je rodila v Los Angelesu, Kalifornija, Zdru\xc5\xbeene dr\xc5\xbeave Amerike, kjer je tudi odra\xc5\xa1\xc4\x8dala. V otro\xc5\xa1tvu je nekaj let sicer pre\xc5\xbeivela v Coraldu in Pennsylvaniji, vendar se je s star\xc5\xa1i nazadnje preselila nazaj v Los Angeles, kjer \xc5\xbeivi \xc5\xa1e danes. Njen o\xc4\x8de, John Stewart, je gledali\xc5\xa1ki mened\xc5\xbeer in televizijski producent, ki je med drugim sodeloval tudi s podjetjem Fox. Njena mama, Jules Mann-Stewart, je nadzornica iz Maroochydoreja, Queensland, Avstralija. Ima starej\xc5\xa1ega brata, Camerona Stewarta ter dva posvojena brata po imenu Dana in Taylor. Do sedmega razreda se je \xc5\xa1olala v javni \xc5\xa1oli, potem pa je s \xc5\xa1olanjem nadaljevala preko dopisovanja. Do zdaj je srednjo \xc5\xa1olo \xc5\xbee kon\xc4\x8dala.\n_START_SECTION_\nZa\xc4\x8detek kariere (1999\xe2\x80\x932001)\n_START_PARAGRAPH_\nKristen Stewart je s svojo igralsko kariero za\xc4\x8dela v starosti osem let, ko je igrala v \xc5\xa1olski igri, ki jo je njena \xc5\xa1ola priredila za bo\xc5\xbei\xc4\x8d. Njena celotna dru\xc5\xbeina (mama, o\xc4\x8de in trije starej\xc5\xa1i bratje) dela v filmski industriji in tudi Kristen Stewart je najprej mislila, da bo postala scenaristka in re\xc5\xbeiserka, nikoli pa se ni videla kot igralka.\xc2\xa0\xc2\xbbNikoli si nisem \xc5\xbeelela biti v sredi\xc5\xa1\xc4\x8du pozornosti - nisem bila tiste vrste otrok, ki bi rekel: '\xc5\xbdelim si biti slaven, \xc5\xbeelim si postati igralec.' Nikoli nisem iskala poti do igranja, vendar sem vseeno vedno vadila svoj avtogram, saj obo\xc5\xbeujem pisala. Svoje ime bi napisala na karkoli.\xc2\xab_NEWLINE_Po letu avdicij je Kristen Stewart dobila vlogo v prvem filmu. Njena prva filmska vloga, ki je bila sicer precej nepomembna, je pri\xc5\xa1la na vrsto leta 1999 v Disney Channelovem filmu Trinajsto leto. Kasneje je dobila \xc5\xa1e eno vlogo in sicer vlogo\xc2\xa0\xc2\xbbdekleta, ki vr\xc5\xbee obro\xc4\x8d\xc2\xab\xc2\xa0v filmu Kremen\xc4\x8dkovi 2. Leta 2001 je dobila svojo prvo pomembnej\xc5\xa1o vlogo, vlogo Sam Jennings, fantovske h\xc4\x8derke samohranilske matere z veliko te\xc5\xbeavami (upodobila jo je Patricia Clarkson), v filmu Varne stvari.\n_START_SECTION_\nPreboj (2002\xe2\x80\x932007)\n_START_PARAGRAPH_\nLeta 2002 je Kristen Stewart do\xc5\xbeivela svoj preboj s svojo prvo glavno vlogo v filmu in sicer z vlogo Sarah Altman, diabeti\xc4\x8dne h\xc4\x8derke lo\xc4\x8dene matere (Jodie Foster) v filmu Soba za paniko. Vloga je sicer najprej pripadala leto dni starej\xc5\xa1i igralki Hayden Panettiere, vendar jo je slednja zavrnila in tako jo je dobila Stewartova. Tako film kot Kristen Stewart sama sta dobila ve\xc4\x8d pohval kot kritik in po tem filmu je Kristen Stewart pritegnila tudi medijsko in filmsko pozornost ter dobivala v glavnem pozitivne ocene. Za svoj nastop v filmu je Kristen Stewart prejela nominacijo za nagrado Young Artist Award._NEWLINE_Po Sobi za paniko je Kristen Stewart leta 2003, torej naslednje leto, dobila \xc5\xa1e eno vlogo v trilerju in sicer v filmu Hudi\xc4\x8devo \xc5\xberelo, kjer je igrala h\xc4\x8derko likov Dennisa Quaida in Sharon Stone; film ni zaslu\xc5\xbeil veliko. Za nastop je ponovno prejela nominacijo za nagrado Young Artist Award. Kasneje so razkrili, da se je v tistem \xc4\x8dasu zaradi svojega nenavadnega urnika morala za\xc4\x8deti \xc5\xa1olati doma, kar je vplivalo na njene ocene. Dejala je:\xc2\xa0\xc2\xbbDoma sem se za\xc4\x8dela \xc5\xa1olati, ker so me u\xc4\x8ditelji razo\xc4\x8darali. Mislim, da je \xc5\xa1lo samo za zamero - ve\xc4\x8d dela sem opravljala zanje. Vendar je \xc5\xa1olanje doma enkratno; u\xc4\x8di\xc5\xa1 se lahko tisto, kar se \xc5\xbeeli\xc5\xa1 u\xc4\x8diti, s \xc4\x8dimer postanete bolj navdu\xc5\xa1eni nad tem, kar po\xc4\x8dnete.\xc2\xab_NEWLINE_Za tem je leta 2004 poleg Corbina Bleuja in Maxa Thieriota igrala v komi\xc4\x8dnem filmu Zgrabite ga. Dobila je tudi vlogo Lile v filmu Vse za \xc4\x8dast. Do danes je njena najbolj kriti\xc4\x8dno odmevna vloga vloga Melinde Sordino v televizijskem filmu Povej, posnetem po istoimenskem romanu pisateljice Laurie Halse Anderson. Kristen Stewart, ki je bila v \xc4\x8dasu snemanja filma stara trinajst let, je v njem igrala najstnico Melindo Sordino, ki obiskuje prvi razred srednje \xc5\xa1ole in se mora soo\xc4\x8diti z vebralnim nasiljem po tem, ko je bila posiljena. Za vlogo je dobila veliko pohval za na\xc4\x8din igranja, saj je, kljub temu, da je imela dokaj malo besedila, film ohranjala napetost v filmu ter me\xc5\xa1anico temnega in \xc5\xbeivahnega sloga._NEWLINE_Leta 2005 se je Kristen Stewart pojavila v fantazijsko-avanturisti\xc4\x8dnem filmu Zathura: Vesoljska avantura, kjer je igrala Liso, neodgovorno starej\xc5\xa1o sestro dveh majhnih fantkov, ki med igranjem dru\xc5\xbeabne igre z imenom Zathura njihovo hi\xc5\xa1o po nesre\xc4\x8di izstrelita v vesolje, kjer slednja nenadzorovano kro\xc5\xbei. Film je v glavnem prejel kritike, njen nastop pa ni pritegnil dosti medijske pozornosti, saj je bil njen lik med filmom nekaj \xc4\x8dasa zamrznjen. Naslednje leto je dobila vlogo Maye v filmu Krvolo\xc4\x8dni ljudje, ki ga je re\xc5\xbeiral Griffin Dunne. Po tem filmu je dobila glavno vlogo, vlogo Jess Solomon v filmu o nadnaravnih pojavih z naslovom Glasniki zla._NEWLINE_Leta 2007 je Kristen Stewart igrala najstnico Lucy Hardwicke v filmu V de\xc5\xbeeli \xc5\xbeensk, romanti\xc4\x8dni drami, v kateri sta igrala tudi Meg Ryan in zvezdnik iz televizijske serije O.C., Adam Brody. Tako ona sama kot film sta prejela me\xc5\xa1ane ocene. Istega leta je Kristen Stewart igrala v kriti\xc4\x8dno odmevnem filmu Seana Penna z naslovom V divjini. Za svojo upodobitev Tracy - najstni\xc5\xa1ke pevke, ki se je zaljubila v avanturista Christopherja McCandlessa - je dobila ve\xc4\x8dinoma same pozitivne kritike. Salon.com je njen nastop opisal kot\xc2\xa0\xc2\xbbzelo \xc4\x8dustven\xc2\xab, Chicago Tribune pa je napisal, da je\xc2\xa0\xc2\xbbnastopila zelo dobro, \xc5\xbeivo skupaj z orisom vloge.\xc2\xab Prejela pa je tudi nekaj kritik, kot na primer opis njenega nastopa s strani revije Variety oziroma njenega kritika Dennisa Harveyja, ki je napisal:\xc2\xa0\xc2\xbbBilo je o\xc4\x8ditno, da naj bi Stewartova upodobila hipijevsko najstnico, vendar je slednja popolnoma brez okusa.\xc2\xab Po filmu V divjino je Kristen Stewart \xc5\xa1e istega leta dobila tudi manj\xc5\xa1e vloge v filmih Skaka\xc4\x8d in Kaj se je zgodilo, ki je iz\xc5\xa1el oktobra 2008. Zaigrala je tudi v neodvisnem filmu The Cake Eaters, ki je bil predvajan samo na nekaterih filmskih festivalih.\n_START_SECTION_\nSerija Somrak in zdaj\xc5\xa1nji projekti (2008 - danes)\n_START_PARAGRAPH_\n16. novembra 2007 je Summit Entertainment potrdil, da je vlogo Isabelle \xc2\xbbBelle\xc2\xab Marie Swan v filmu Somrak dobila Kristen Stewart. Film je temeljil na istoimenski knji\xc5\xbeni uspe\xc5\xa1nici pisateljice Stephenie Meyer. Kristen Stewart je snemala film Lunapark, ko jo je re\xc5\xbeiserka filma, Catherine Hardwicke, obiskala za njeno neuradno avdicijo, s katero jo je Stewartova\xc2\xa0\xc2\xbbo\xc4\x8darala\xc2\xab. Igrala je poleg Roberta Pattinsona, ki je dobil vlogo Edwarda Cullena, Bellinega vampirskega fanta. Snemanje filma se je za\xc4\x8delo februarja 2008 in kon\xc4\x8dalo maja tistega leta. Somrak je iz\xc5\xa1el 21. novembra 2008. Filmski kritiki so ji za upodobitev Belle Swan dodelili me\xc5\xa1ane ocene - nekateri so jo ozna\xc4\x8dili za\xc2\xa0\xc2\xbbidealno izbiro\xc2\xab\xc2\xa0in jo hvalili zaradi upodobitve\xc2\xa0\xc2\xbbBelline nenavezanosti in hkrati hrepenenja po Edwardu\xc2\xab, drugi pa so kritizirali njeno\xc2\xa0\xc2\xbbleseno\xc2\xab\xc2\xa0igranje in pomanjkanje raznolikosti v obrazni mimiki, ki so ga opisali kot\xc2\xa0\xc2\xbbprazno\xc2\xab. Ob izzidu filma Somrak je bila za svojo upodobitev Belle Swan nagrajena z nagrado MTV Movie Award v kategoriji za\xc2\xa0\xc2\xbbnajbolj\xc5\xa1i \xc5\xbeenski nastop\xc2\xab. S filmom Somrak je zaslu\xc5\xbeila 2 milijona ameri\xc5\xa1kih dolarjev._NEWLINE_Kristen Stewart je Bello Swan ponovno upodobila v nadaljevanju filma Somrak, filmu Mlada luna, ki je iz\xc5\xa1el leta 2009. Za svoj nastop v tem filmu je prejela veliko ve\xc4\x8d hvale kot za svoj nastop v prvem filmu. Jordan Mintzer iz revije Variety je, na primer, napisala, da je Kristen Stewart\xc2\xa0\xc2\xbbdu\xc5\xa1a in srce filma\xc2\xab\xc2\xa0in pohvalila\xc2\xa0\xc2\xbbtako globino kot te\xc5\xbeo njenega dialoga \xe2\x80\xa6 ki zveni kot tipi\xc4\x8dne besede navadnega dekleta in kot malo manj obetavna igralka je Bello naredila resni\xc4\x8dno\xc2\xab, in tudi ostali kritiki, ki so filmu sicer dodelili zelo slabe ocene, so menili, da je lik s svojim nastopom naredila\xc2\xa0\xc2\xbbsvetlej\xc5\xa1ega\xc2\xab. Bello Swan je ponovno upodobila tudi leta 2010 v filmu Mrk._NEWLINE_Kristen Stewart je bila pred kratkim nominirana za nagrado BAFTA v kategoriji za\xc2\xa0\xc2\xbbvzhajajo\xc4\x8do zvezdo\xc2\xab. Podelitev nagrad v tej kategoriji je tudi predstavila. Na 82. podelitvi Oskarjev je Kristen Stewart s svojim sodelavcem iz filma Somrak, Taylorjem Lautnerjem predstavljala grozljive filme._NEWLINE_Leta 2009 je Kristen Stewart snemala film The Yellow Handkerchief, ki je bil predstavljen na filmskem festivalu Sundance Film Festival, v kinematografih pa je iz\xc5\xa1el 26. februarja 2010. Produciralo ga je podjetje Samuel Goldwyn Films. Poleg Jamesa Gandolfinija je zaigrala tudi v filmu z naslovom Welcome to the Rileys, ki je januarja 2010 iz\xc5\xa1el na filmskem festivalu Sundance Film Festival._NEWLINE_Njena zadnja vloga je vloga legendarne rock zvezdnice Joan Jett v filmu The Runaways, filmski upodobitvi biografije istoimenske glasbene skupine. Film je re\xc5\xbeirala in napisala Floria Sigismondi. Kristen Stewart je pevko Joan Jett spoznala med novoletno pripravo za snemanje 2008\xe2\x80\x932009, ko je kon\xc4\x8dala s studijskim snemanjem pesmi za film. Za film je skoraj soglasno prejela pohvale za svoj nastop s strani filmskih kritikov. Josh Tyler iz revije Cinema Blend je izrazil, da je Kristen Stewart\xc2\xa0\xc2\xbbmoderni James Dean. Uspe\xc5\xa1ni nastopi v filmih, kakr\xc5\xa1en je njen nastop v filmu The Runaways, niso bili opa\xc5\xbeeni na zaslonu vse od njegove smrti. Film The Runaways je njen Rebel Without a Cause \xe2\x80\xa6 kot Joan Jett je absolutno brilijantna.\xc2\xab Novinar z revije The Metro Times je napisal:\xc2\xa0\xc2\xbbIzka\xc5\xbee se, da je Kristen Stewart pravzaprav izredno dobra kot ledena in zdr\xc5\xbeljiva Joan Jett, liku pa je dodala tudi potrebno ranljivost, s \xc4\x8dimer njen nastop postane enkraten \xe2\x80\xa6 Stewartova je v filmu pristna rock zvezda.\xc2\xab Tudi A.O. Scott iz revije The New York Times je napisal:\xc2\xa0\xc2\xbbGd\xc4\x8d. Stewart, pozorna in nevsiljiva, filmu doda du\xc5\xa1o.\xc2\xab_NEWLINE_Skupaj z Jasonom Mewesom bo nastopila v filmu K-11, ki ga je re\xc5\xbeirala njena mama, Jules Mann-Stewart. Film so snemali v zaporu Los Angeles County in Stewartova bo upodobila mo\xc5\xa1ki lik. Kot Mary Lou je tudi del igralske zasedbe za prihajajo\xc4\x8di film, posnet po kultnem klasi\xc4\x8dnem romanu Jacka Kerouaca, On the Road. Snemanje filma se je za\xc4\x8delo v avgustu leta 2010._NEWLINE_Kristen Stewart je revija Vanity Fair oznanila za najbolje pla\xc4\x8dano \xc5\xbeensko igralko v Hollywoodu, saj naj bi v letu 2010 s svojimi filmi zaslu\xc5\xbeila 28,5 milijonov $._NEWLINE_Marca 2011 so potrdili, da bo Kristen Stewart zaigrala glavno vlogo v filmu Snegulj\xc4\x8dica in sedem pal\xc4\x8dkov. Snemanje se je pri\xc4\x8delo avgusta 2011 in film naj bi iz\xc5\xa1el 12. junija 2012.\n_START_SECTION_\nZasebno \xc5\xbeivljenje\n_START_PARAGRAPH_\nKristen Stewart trenutno \xc5\xbeivi v Woodland Hillsu, Los Angeles, Kalifornija. Izrazila je \xc5\xbeeljo, da bi prebivala v Avstraliji, saj je rekla:\xc2\xa0\xc2\xbbRada bi se \xc5\xa1olala na kak\xc5\xa1ni univerzi v Sydneyju v Avstraliji. Moja mama je od tam.\xc2\xab Poleg igranja si \xc5\xbeeli oditi tudi na kolid\xc5\xbe, kar je neko\xc4\x8d tudi javno povedala:\xc2\xa0\xc2\xbbRada bi od\xc5\xa1la na kolid\xc5\xbe in \xc5\xa1tudirala knji\xc5\xbeevnost. Rada bi postala pisateljica. Mislim, saj obo\xc5\xbeujem svoj posel [igranje], vendar to ni vse, kar si \xc5\xbeelim postati. Ne \xc5\xbeelim do konca \xc5\xbeivljenja ostati poklicna la\xc5\xbenivka.\xc2\xab Kristen Stewart zna igrati kitaro in peti._NEWLINE_Kristen Stewart je od \xc5\xa1tirinajstega leta dalje hodila z igralcem Michaelom Angaranom, zvezdnikom iz filma Sky High: \xc5\xa0ola za junake, ki ga je spoznala na snemanju filma Povej (2004). Trenutno je \xc5\xbee nekaj \xc4\x8dasa v zvezi s soigralcem iz filma Somrak Robertom Pattinsonom."